**2. számú melléklet**

1. **csoport**

Arany János életútjának református vonatkozásai[[1]](#footnote-1)

Arany János a reformáció háromszázadik évfordulójának évében született, emellett az egyik legkiemelkedőbb református költőnkként tartjuk számon. De mitől tekinthető Arany János munkássága reformátusnak? Erre a kérdésre keresték a választ a Református Pedagógiai Intézet „A református Arany János" című konferenciáján.

Arany János mezővárosi *puritán*[[2]](#footnote-2) családban született, az otthoni istentiszteletek és a családi kegyesség a mindennapjai részei voltak. Önéletrajzi ihletésű „Bolond Istók" című művében meg is vallja, hogy műveltsége családi hátterének köszönhető.

A zsoltárok és az Ószövetség is fontos helyet foglalhattak el szülei életében, ez látszik későbbi költészetén. „Érdekes történet a múlt tiszteletéről, hogy amikor felmerült Szenci Molnár Albert zsoltárfordításának modernizálása, és ezzel Aranyt keresték meg, ő azzal utasította el a felkérést, hogy Szenci szövegei korszerűek" – magyarázta előadásában Győri L. János irodalomtörténész.

A *puritanizmus*[[3]](#footnote-3) a személyes hitgyakorlatra helyezte a hangsúlyt, a lelkiismeretet tekintette az emberi cselekedetek mozgatórugójának. Ebben a környezetben nőtt föl és indult útjára Arany János; református családja mellett a Debreceni Református Kollégium is megalapozta felekezeti hovatartozását, későbbi költészetét.

Győri L. János rámutatott, hogy irodalomtörténeti kutatások alapján egy korabeli elemi iskolai tankönyv, Hübner János „Száz és négy válogatott bibliabéli históriák" című műve is alapul szolgálhatott Arany János néhány alkotásához. A könyv az év minden hetére egy ó- és egy újszövetségi történetet dolgoz fel, magyaráz és foglal össze verses formában. „Arany János mindig úgy használja történetei hiteles alapját, mint lelkészek a *textust*[[4]](#footnote-4)" – tette hozzá az irodalomtörténész.

1. **csoport**

Arany János életútjának református vonatkozásai[[5]](#footnote-5)

A 19. századi magyar reformátusság helyzetéhez elengedhetetlen ismerni a korszak történelmi hátterét. Az 1800-as évekre egyszerre jelent meg a vallásszabadság és a nemzet szabadságának vágya, melyet Arany János is kifejezett műveiben. Költészetében érezhető a református *identitás*[[6]](#footnote-6), mely nem egyszerűen a keresztyén vallási hovatartozás kifejezése, hanem magáé a felekezetié. „Keze alatt nem *profanizálódott[[7]](#footnote-7)* az örökség, hanem megszólalt a szentség iránti alázat" – fogalmazott Győri L. János.

A *Sola Scriptura*[[8]](#footnote-8)elvéből eredő *biblicizmus[[9]](#footnote-9)* jellemzi költészetét, alapja a kálvini tanokban gyökerező *predestinációs hit*[[10]](#footnote-10), mely arról szól, hogy nem cselekedetek által érdemlünk üdvösséget, hanem kegyelemből. Nagykőrösön keletkezett például „Első lopás" című műve, mely egy Máté evangéliumából vett szakasszal kezdődik, majd verses tanmesévé válva erkölcsi tanulsággal zárul, komoly hangsúlyt fektetve a kegyelem kérdésére.

Arany János korszaka a megkülönböztetés korszaka, amikor a vallási és nemzeti függetlenségért folyó törekvés bizonyos pontokon összekapcsolódott. Ennek jó példája, hogy Kossuth Lajos a Habsburg-ház trónfosztásáról szóló Függetlenségi nyilatkozatot a Debreceni Nagytemplomban hirdette ki.

A magyar nép a 19. századra kutatni kezdte, miért történhetett annyi tragédiai a nemzettel. A bibliafordításoknak hála az ószövetségi történetekben gyökerező zsidó-magyar sorspárhuzamban lelték meg a választ. Ezt a szintén a predestinációs hitből fakadó gondolkodást tükrözi Arany János néhány verse is: a sorspárhuzam legszembetűnőbb példái közé tartoznak a „Ráchel" és a „Ráchel siralma" című versek, melyek *analógiái*[[11]](#footnote-11) az ószövetségi Jeremiás próféta könyvének és siralmainak. A „Ráchel siralma" a betlehemi gyermekgyilkosságot állítja párhuzamba a forradalom bukásának tragédiájával.

1. **csoport**

Arany János életútjának református vonatkozásai[[12]](#footnote-12)

Szemléletmódjában mérföldkő volt a szabadságharc bukása, ekkor a hazai gondolkodásban megjelent a bibliai *dialektikának*[[13]](#footnote-13) egy olyan változata, melynek középpontjában a bűn, bűnhődés és lelkiismeret kérdése állt. Eszerint a legapróbb hibás lépés is komoly bűnhődést von maga után. Arany Jánosnál ezzel egyidőben az a balladatípus alakult ki, melynek hőseit saját lelkiismeretük bünteti meg. Ez költészetében a *puritanizmus*[[14]](#footnote-14) késői lecsapódása, a 17. századi puritanista gondolkodók fektettek komoly hangsúlyt a lelkiismeret kérdéseire.

Arany hősei valójában nem túl érzékeny lelkiismeretük miatt buknak el, ez egyszerűen csak jelzi, hogy bűnt követtek el. „Nem abban különböznek korunk embereitől, hogy bűnt követnek el, hanem, hogy nekik még volt lelkiismeretük – tette hozzá Győri L. János. – A lelkiismeretbe írott törvény fontosságát Arany Jánosban a világosi fegyverletétel tudatosította."

„Arany János költészete egy korszak zárása, míg kortársa és barátja, Petőfi Sándor költészete egy új korszak nyitása volt: Arany benne gyökerezik a *szakrális[[15]](#footnote-15)* hagyományban, ezt tiszteli és megéli a kor viszonyai között, amilyen szinten lehet" – mondta Győri L. János. Ennek tükrében azért is fontos kiemelni Arany János református *identitását*[[16]](#footnote-16), mert Petőfi Sándor már *profán[[17]](#footnote-17)* tartalmak hordozójává tette a szakrális történeteket, miközben Arany János mélyen tisztelte ezeket.

1. **csoport**

Arany János életútjának református vonatkozásai[[18]](#footnote-18)

A református *identitás*[[19]](#footnote-19)Arany János műveltségének is alapját képezi: alig van költőnk, aki nála jobban ismerné a Szentírást és az ahhoz kapcsolódó művelődési hagyományt; ő a legnagyobb és legárnyaltabb szókinccsel rendelkező magyar író; s végül életének igen jelentékeny részét a református iskolák vonzásában éli: a Debreceni Kollégium nagyszalontai *partikulájában[[20]](#footnote-20)* végzi elemi iskolai és gimnáziumi tanulmányait, ahol nagyobbacska diákként a kisebbek *préceptora* [[21]](#footnote-21) is, majd a debreceni anyakollégiumban tölt három esztendőt. Innen egy évre a kisújszállási partikulába távozik ugyancsak préceptornak. Nagyszalontára hazatérve egy ideig *korrektor*[[22]](#footnote-22) egykori iskolájában, majd a szabadságharc bukása után rövid időre a Tisza családnál lesz nevelő, amely hagyományosan a legtehetségesebb debreceni diákokat hívja meg erre a feladatra. S végül közel egy évtizedet tölt gimnáziumi tanárként Nagykőrösön, a Debreceni Kollégium egykori partikulájában. Arany műveltségének kulcsintézménye tehát a debreceni anyakollégium, amely a XVII. század végé óta az alföldi mezővárosok szellemi központja.

1. http://reformacio.ma/v/a-reformatus-arany-janos/ [↑](#footnote-ref-1)
2. puritán= A fényűzést kerülő, szerény életmódú, szigorú erkölcsű, önmegtartóztató, egyszerű (ember). [↑](#footnote-ref-2)
3. puritanizmus= Az a vallási mozgalom, amely a XVII. században a saját vallásának megtisztítását tűzte ki céljául. [↑](#footnote-ref-3)
4. textus=szöveg [↑](#footnote-ref-4)
5. http://reformacio.ma/v/a-reformatus-arany-janos/ [↑](#footnote-ref-5)
6. identitás= azonosság, önazonosság, azonosságtudat [↑](#footnote-ref-6)
7. profanizálódott= nem beavatott; hétköznapi, világi; durva [↑](#footnote-ref-7)
8. Sola Scriptura=teológiai főiskola [↑](#footnote-ref-8)
9. biblicizmus=bibliai tartalommal ellátott [↑](#footnote-ref-9)
10. predestinációs hit= Eleve elrendelés; az a vallási nézet, mely szerint a cselekedetektől függetlenül minden embernek el van rendelve, hogy üdvösség vagy kárhozat lesz a jussa. [↑](#footnote-ref-10)
11. analógia= hasonlóság, egyezés [↑](#footnote-ref-11)
12. http://reformacio.ma/v/a-reformatus-arany-janos/ [↑](#footnote-ref-12)
13. dialektika=a társalgás, a gondolkodás tudománya; vitakészség [↑](#footnote-ref-13)
14. puritanizmus= az a vallási mozgalom, amely a XVII. században a saját vallásának megtisztítását tűzte ki céljául. [↑](#footnote-ref-14)
15. szakrális= isteni, szent; természetfeletti eredetű [↑](#footnote-ref-15)
16. identitás= azonosság, önazonosság, azonosságtudat [↑](#footnote-ref-16)
17. profán= nem beavatott; hétköznapi, világi; durva [↑](#footnote-ref-17)
18. http://www.hitelfolyoirat.hu/sites/default/files/pdf/03-gyori.pdf [↑](#footnote-ref-18)
19. identitás= azonosság, önazonosság, azonosságtudat [↑](#footnote-ref-19)
20. partikula= református főiskola fiókintézménye más helységben [↑](#footnote-ref-20)
21. préceptor=tanító [↑](#footnote-ref-21)
22. korrektor=alkalmazott [↑](#footnote-ref-22)